次韻權巽中送太上人謁道鄉居士
作者：釋德洪
朝代：宋

paragraphs: 我讀瘦權詩，起舞忘華顛。
疑與霅溪畫，句法爭後先。
遥知清嘯處，逸氣生雲泉。
聊將笑時語，乞與人間傳。
思君發遐想，瘦坐如癡禪。
便覺香爐峰，青碧開連天。
太禪十年舊，生計良蕭然。
清辰一鉢外，卧有三根椽。
偷笑癡種子，夢幻供肥鮮。
鍾山領略游，相值衡門前。
將謁道鄉老，巨浪翻吳船。
想見笑撫掌，衣裾雪花湔。